Broj: 711-I-316-P-118-21/23-10-21

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika** **Garija Capellija, zastupnika u Hrvatskom saboru, Frane Matušića, državnog tajnika u Ministarstvu vanjskih i europskih poslova, i Mare Kristića, zastupnika u Hrvatskom saboru do 11. svibnja 2017.**,na 200. sjednici, održanoj 17. siječnja 2023. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Garija Capellija zastupnika u Hrvatskom saboru, Frane Matušića državnog tajnika u Ministarstvu vanjskih i europskih poslova i Mare Kristića zastupnika u Hrvatskom saboru do 11. svibnja 2017.,** **vezano za navode o zaustavljanju projekta – Povratak Starog Vlaka Ćiro - uskotračna pruga, neće se pokrenuti, s obzirom da iz prikupljenih podataka i dokumentacije ne proizlazi povezanost navedenih dužnosnika s predmetnim projektom, niti da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je 18. svibnja 2021. zaprimilo neanonimnu prijavu mogućeg sukoba interesa podnesenu protiv dužnosnika Garija Cappellija, zastupnika u Hrvatskom saboru, Frane Matušića državng tajnika u Ministarstvu vanjskih i europskihposlova i Mare Kristića, zastupnika u Hrvatskom saborukoja je zaprimljena u knjizi ulazne pošte Povjerenstva pod brojem: 711-U-1803-P-118/21-01-5, povodom koje se vodi predmet broj P-118/21.

U prijavi se u bitnom navodi da su Gari Cappelli, Frano Matušić i Mare Kristić blokirali projekt Povratak Starog Vlaka Ćiro - uskotračna pruga

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, stoga su Gari Caplli, zastupnik u Hrvatskom saboru i Maro Kristić, zastupnik u Hrvatskom saboru do 11. svibnja 2017. povodom obnašanja navedene dužnosti obvezni postupati sukladno odredbama ZSSI-a.

Nadalje, člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu odredbi ZSSI-a, stoga je Frano Matušić, državni tajnik u Ministarstvu vanjskih i europskih poslova povodom obnašanja navedene dužnosti obvezni postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo, utvrđeno je kako dužnosnik Gari Capelli obnašao dužnost gradonačelnika Grada Malog Lošinja od 27. svibnja 2013. do 21. listopada 2016., dužnost ministra u Ministarstvu turizma od 19. listopada 2016. do 21. srpnja 2020. te da od 22. srpnja 2020. obnaša dužnost zastupnika u Hrvatskom saboru.

Uvidom u Registar dužnosnika kojeg vodi Povjerenstvo, utvrđeno je kako je dužnosnik Frano Matušić obnašao dužnost zastupnika u Hrvatskom saboru od 22. prosinca 2011. do 28. prosinca 2015., dužnost državnog tajnika u Ministarstvu turizma od 17. studenog 2016. do 24. rujna 2020. te da od 24. rujna 2020. obnaša dužnost državnog tajnika u Ministarstvu vanjskih i europskih poslova

Uvidom u Registar dužnosnika kojeg vodi Povjerenstvo, utvrđeno je da je dužnosnik Maro Kristić obnašao dužnost zastupnika u Hrvatskom saboru od 22. siječnja 2016. do 14. listopada 2016. te ponovno od 19. listopada 2016. do 11. svibnja 2017.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Na upit Povjerenstva, Grad Dubrovnik dostavio je očitovanje KLASA: 023-05/21-01/01

URBROJ: 2117/01-01-21-3 od dana 15. lipnja 2021. u kojem se navodi da su zatražili dostavu dokumentacije od Dubrovačke razvojne agencije DURA (u daljnjem tekstu: DURA), a koja je izrađivala projekt za Grad Dubrovnik 2010. godine. U privitku dopisa dostavljena je dokumentaciju zaprimljena od strane DURA-e, te dopis DURA-e D-43/2021 od 15. lipnja 2021., u kojem se navodi da dostavljaju dokumentaciju koju su pronašli u radnim verzijama projekata koje je DURA izrađivala za Grad Dubrovnik. U dopisu se navodi da je projekt prijavljen 2010. godine na poziv Ministarstva turizma pod nazivom „Uređenje biciklističko - pješačke staza trasom uskotračne željeznice Ćiro od Sustjepana do Šumeta u Rijeci Dubrovačkoj", kojem nisu odobrena sredstva za provedbu. U prilogu dopisa priložen je dopis Grada Dubrovnika od 25. svibnja 2010. godine upućen Ministarstvu turizma u kojem se navodi kako istom Ministarstvu šalju prijavu za dodjelu državne potpore temeljem Programa poticanja zaštite obnove i uključivanja u turizam baštine u turistički nerazvijenim područjima „BAŠTINA U TURIZMU“, kao i priloženu dokumentaciju.

Nadalje Povjernstvo je zaprimilo od Općine Konavle dopis KLASA: 022-05/21-02/50 URBROJ: 2117/02-03/1-21-1 18. lipnja 2021., u kojem se navodi kako Općina Konavle ne provodi projekt naziva „ Povratak starog vlaka Ćiro—uskotračna pruga“, te da slijedom toga projekt nije niti pokretnut, odnosno da nije moglo doći do njegova zaustavjanja.

Također Povjerenstvo je od Dubrovačko-neretvanske županije zaprimilo dopis KLASA: 008-04/21-01/01, URBROJ: 2117/1-01-21-02 od 23. srpnja 2021., u kojem se navodi kako Dubrovačko-neretvanska županija ne provodi projekt „Povratak starog valaka Ćiro-uskotračna pruga“, te da županija nikada nije provodila navedeni projekt, niti investirala u tu svrhu, zbog čega nemaju nikakvu dokumentaciju koju bi mogli dostaviti.

Povjerenstvo je dana 09. siječnja 2023. zatražilo od podnositelja zahtjeva dopunu prijave na način da podnositelj konkretizira svoju prijavu odnosno da dostavi podatak na koji način su navedeni dužnosnici povezani s konkretnim projektom, te također iznese činjenice i okolnosti iz kojih bi proizlazilo da su konkretno navedeni dužnosnici počinili moguću povredu odredbi ZSSI-a.

Podnositelj je na traženje Povjerenstva dostavio očitovanje na engleskom jeziku naziva „Ciro Chronological Timeline“ u kojem se navodi sadržaj e- mailova upućenih Hrvatskoj turističkoj zajednici, Općini Konavle, predsjedniku Vlade Republike Hrvatske Andreju Plenkoviću, predsjednici Republike Hrvatske Kolindi Grabar Kitarović i drugim osobama vezano za predmetni projekt.

Kako je Povjerenstvo steklo saznanja da isti projekt „Povratak starog valaka Ćiro-uskotračna pruga“ nije niti bio započet, a iz zaprimljenih očitovanja i dokumentacije ne proizlazi da bi dužnosnici Gari Capelli, Frane Matušić i Maro Kristić na bilo koji način bili povezani s tim projektom, dok prijavitelj ne iznosi privatni interes koji bi isti dužnosnici mogli ostvariti poduzimanjem radnji vezanim za provedbu ili obustavu ovoga projekta, niti koje su radnje eventualno bili poduzimali, nisu utvrđene činjenice i okolnosti iz kojih bi proizlazilo da su konkretno navedeni dužnosnici povrijedili neku od odredbi ZSSI-a, te se postupak za odlučivanje o sukobu interesa protiv dužnosnika Garija Capellija zastupnika u Hrvatskom saboru, Frane Matušića državnog tajnika u Ministarstvu vanjskih i europskih poslova i Mare Kristića, zastupnika u Hrvatskom saboru do 11. svibnja 2017.neće pokrenuti.

Slijedom svega navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Gari Capelli, elektronička dostava
2. Dužnosnik Frano Matušić, elektronička dostava
3. Dužnosnik Maro Kristić, osobna dostava
4. Podnositelju, putem e mail adrese
5. Objava na internetskoj stranici Povjerenstva
6. Pismohrana